ΓΡΑΠΤΗ ΕΡΩΤΗΣΗ E-3100/98

υποβολή: Elly Plooij-van Gorsel (ELDR) και Johanna Boogerd-Quaak (ELDR) προς την Επιτροπή

(16 Οκτωβρίου 1998)

Θέμα: Προβλήματα με την αποθήκευση αποβλήτων υψηλής ραδιενεργού περιεκτικότητας στον αντιδραστήρα υψηλής ροής στο Petten

Η περιφέρεια Zeeland (Ολλανδία) υπέβαλε προσφυγή στο Συμβούλιο Επικρατείας όσον αφορά την άδεια που δόθηκε στην κεντρική μονάδα αποθήκευσης ραδιενεργών αποβλήτων (Covra) στο Borssele για την κατασκευή εγκαταστάσεων αποθήκευσης αποβλήτων υψηλής ραδιενεργού περιεκτικότητας. Η προσφυγή της περιφέρειας αφορά την άδεια για την προσωρινή αποθήκευση αποβλήτων υψηλής ραδιενεργού περιεκτικότητας, που προέρχονται μεταξύ άλλων και από τον αντιδραστήρα υψηλής ροής στο Petten, σε εμπορευματοκιβώτια που θα βρίσκονται στις υφιστάμενες εγκαταστάσεις έως ότου ολοκληρωθεί ο νέος αποθηκευτικός χώρος. Η περιφέρεια της Zeeland δεν είναι πεπεισμένη για την ασφάλεια των εμπορευματοκιβωτίων αυτών.

1. Είναι ενήμερη η Επιτροπή για την προσφυγή της περιφέρειας Zeeland προς το Συμβούλιο Επικρατείας κατά της παροχής αδείας για την προσωρινή αποθήκευση αποβλήτων υψηλής ραδιενεργού περιεκτικότητας στις υφιστάμενες εγκαταστάσεις;

2. Είναι ενήμερη η Επιτροπή για το γεγονός ότι η αποθηκευτική ικανότητα του αντιδραστήρα υψηλής ροής στο Petten, θα έχει, κατά πάσα πιθανότητα, εξαντληθεί πλήρως κατά το τέλος του τρέχοντος έτους;

3. Έχει προετοιμασθεί άραγε η Επιτροπή για το ενδεχόμενο το Συμβούλιο Επικρατείας να δικαιώσει την περιφέρεια Zeeland και να αποσύρει την άδεια; Εάν ναι, πού θα αποθηκεύονται τα απόβλητα που προέρχονται από το Petten;

4. Ποιες θα είναι οι δημοσιονομικές συνέπειες της ενδεχόμενης παύσης λειτουργίας του αντιδραστήρα στο Petten, και ποιες θα είναι οι συνέπειες για τις ερευνητικές δραστηριότητες που διεξάγονται εκεί, κυρίως δε για τη θεραπευτική αγωγή διαφόρων ειδών καρκίνου με νετρόνια (BNCT);

Aπάντηση της κ. Cresson εξ ονόματος της Επιτροπής

(21 Δεκεμβρίου 1998)

Η Επιτροπή έχει υπόψη της την προσφυγή κατά της χορήγησης άδειας προσωρινής αποθήκευσης αναλωθέντος πυρηνικού καυσίμου στις ήδη υφιατάμενες εγκαταστάσεις του οργανισμού Centrale organisatie voor radioactief afval, Nederland (COVRA). Η εν λόγω προσωρινή αποθήκευση περιλαμβάνεται στο συμβόλαιο που υπεγράφη μεταξύ του COVRA και της Επιτροπής το 1996 προκειμένου να αντιμετωπισθεί το πρόβλημα του περιορισμένου εναπομένοντος δυναμικού αποθήκευσης στο Petten.

Προκειμένου να αντιμετωπισθεί το πρόβλημα της αποθήκευσης του ακτινοβολημένου καυσίμου, εξετάζονται διάφορες λύσεις όπως:

- το συμβόλαιο με τον COVRA για την προσωρινή αποθήκευση του αναλωθέντος καυσίμου.

- η πιθανή αναδιοργάνωση της αποθήκευσης του αναλωμένου καυσίμου στην δεξαμενή του κτιρίου του αντιδραστήρα εξακολουθεί να εξετάζεται.

Υφίστανται τεχνικές λύσεις όπως οι προαναφερθείσες για την αποθήκευση του αναλωμένου καυσίμου. Ο παροπλισμός του αντιδραστήρα υψηλής ροής (HFR) αναμένεται να έχει δραματικές επιπτώσεις στην παροχή ραδιοφαρμακευτικών προϊόντων στα νοσοκομεία και τα ιατρικά κέντρα, δεδομένου ότι η παραγωγή από τον HFR καλύπτει τις ανάγκες της Κοινότητας σε ποσοστό μεγαλύτερο του 50 %. Φυσικά ο παροπλισμός του HFR συνεπάγεται και τον τερματισμό του έργου για τη θεραπευτική αγωγή διαφόρων μορφών καρκίνου με νετρόνια (BNCT);